*PROJEKTS*

**2015.gada Noteikumi Nr.**

**Rīgā (prot. Nr. .§)**

**Kārtība un kritēriji, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, un obligātās prasības pārcelšanai uz nākamo klasi**

Izdoti saskaņā ar

[Vispārējās izglītībaslikuma](http://likumi.lv/ta/id/20243-visparejas-izglitibas-likums)

[4*.*panta](http://likumi.lv/ta/id/20243-visparejas-izglitibas-likums#p4)6. un18.punktu,

26.panta otro daļu un 52.pantu

**I. Vispārīgie jautājumi**

1. Noteikumi nosaka:

1.1. kārtību un kritērijus, kādā izglītojamie tiek uzņemti vispārējās izglītības iestādēs, tai skaitā, internātskolās un speciālās izglītības iestādēs, kas īsteno vispārējās pamatizglītības un vispārējās vidējās izglītības, tai skaitā speciālās izglītības programmas, kā arī speciālās pirmsskolas izglītības programmas, un speciālajās pirmsskolas izglītības grupās (turpmāk – izglītības iestāde) un atskaitīti no tām;

1.2. obligātās prasības pārcelšanai uz nākamo klasi.

2. Noteikumi attiecas arī uz ieslodzīto un nepilngadīgu ārzemnieku, kuriem nav likumīga pamata uzturēties Latvijas Republikā, bet ir tiesības iegūt pamatizglītību laika posmā, kas noteikts brīvprātīgai izceļošanai vai piespiedu izraidīšanai, vai uz kādu brīvprātīgā izceļošana vai piespiedu izraidīšana ir atlikta, uzņemšanu un pārcelšanu nākamajā klasē vispārējās izglītības iestādēs, tajā skaitā speciālās izglītības iestādēs.

**II. Izglītojamā uzņemšana izglītības iestādē**

3. Izglītības iestādē izglītojamo uzņem, pamatojoties uz viena no vecāku vai likumiskā pārstāvja (turpmāk – vecāki), izglītojamā, kurš sasniedzis pilngadību, par ieslodzītā resocializāciju atbildīgās amatpersonas, Valsts Robežsardzes atbildīgās amatpersonas (turpmāk – atbildīgā amatpersona) iesniegumu.

4. Vecākiem vai atbildīgajām amatpersonām pirms izglītojamā uzņemšanas vispārējās izglītības iestādē, vai izglītojamam, kurš sasniedzis pilngadību, pirms iestāšanās izglītības iestādē ir tiesības iepazīties ar šādiem dokumentiem par izglītības iestādi:

4.1. izglītības iestādes reģistrācijas apliecību (pieejama elektroniski Valsts izglītības informācijas sistēmas publiskajā daļā);

4.2. izglītības iestādes akreditācijas lapu, izņemot speciālās pirmsskolas izglītības iestādes un grupas, (pieejama elektroniski Valsts izglītības informācijas sistēmas publiskajā daļā);

4.3. izglītības programmu licencēm (pieejama elektroniski Valsts izglītības informācijas sistēmas publiskajā daļā);

4.4.izglītības programmu akreditācijas lapām, izņemot speciālās pirmsskolas izglītības iestādes un grupas, (pieejama elektroniski Valsts izglītības informācijas sistēmas publiskajā daļā);

4.5. izglītības iestādes nolikumu;

4.6. iekšējās kārtības noteikumiem;

4.7. izglītības iestādes dibinātāja noteikto kārtību, kādā reģistrējami iesniegumi par izglītojamā uzņemšanu izglītības iestādē, un to pieņemšanas termiņi (ja tādi ir noteikti);

4.8. iestājpārbaudījumu (ja tādi ir noteikti) programmu un norises kārtību izglītojamo uzņemšanai 10.klasē un ģimnāzijas vai valsts ģimnāzijas 7.–9.klasē attiecīgās izglītības programmas apguvei;

4.9. kā arī ar citiem dokumentiem, kuriem nav noteikts ierobežotas pieejamības statuss.

5. Lai izglītojamo pieteiktu izglītības iestādē, vecāki vai izglītojamais, kurš sasniedzis pilngadību, vai atbildīgā amatpersona iesniedz izglītības iestādes vadītājam (turpmāk – direktors) adresētu iesniegumu (turpmāk – iesniegums). Iesniegumu ir tiesības nosūtīt arī elektroniski, parakstot ar drošu elektronisko parakstu. Iesniegumā norāda:

5.1. vecāku vai atbildīgās amatpersonas vārdu (vārdus) un uzvārdu;

5.2. izglītojamā vārdu (vārdus), uzvārdu un personas kodu vai dzimšanas datumu;

5.3. izglītojamā deklarētās un faktiskās dzīvesvietas adresi;

5.4. izvēlēto izglītības programmu;

5.5. pieejamāko saziņas veidu ar izglītības iestādi, iekļaujot elektroniskā pasta adresi (ja tāda ir).

6. Iesniegumam pievieno:

6.1. iepriekš iegūtās izglītības (ja tāda ir) apliecinoša dokumenta kopiju, uzrādot oriģinālu direktoram;

6.2. bērna medicīnisko karti (veidlapa Nr.026/u), stājoties speciālās pirmsskolas izglītības grupā un 1.klasē;

6.3. izrakstu no stacionārā/ambulatorā pacienta medicīniskās kartes (veidlapa Nr.027/u) izglītojamam, kurš sasniedzis pilngadību;

6.4. valsts vai pašvaldības pedagoģiski medicīniskās komisijas (turpmāk – pedagoģiski medicīniskā komisija) atzinumu, ja izglītojamais tiek uzņemts speciālās izglītības programmā vai ja viņam ieteikti atbalsta pasākumi mācību procesā. Uzņemot izglītojamos ar redzes, dzirdes vai fiziskās attīstības traucējumiem vidējās izglītības programmas apguvei, nav nepieciešams atkārtots pedagoģiski medicīniskās komisijas atzinums, ja izglītojamais ir apguvis speciālās pamatizglītības programmu izglītojamajiem ar redzes, dzirdes vai fiziskās attīstības traucējumiem;

6.5. aizgādību apliecinoša dokumenta kopiju, uzrādot oriģinālu direktoram.

7. Izglītojamo vispārējās izglītības iestādē uzņem atbilstošā klasē un vienā izglītības programmā ar direktora rīkojumu.

8. Izglītojamo var uzņemt vienlaicīgi tikai vienā vakara (maiņu) vai neklātienes (tajā skaitā tālmācības) vidējās izglītības programmā un arodizglītības programmā (2.līmeņa profesionālā kvalifikācija) pēc pamatizglītības ieguves (mācību ilgums viens gads).

9. Pēc uzņemšanas izglītības iestādē izglītojamam iekārto personas lietu.

10. Izglītojamo var uzņemt vakara (maiņu) vai neklātienes (tajā skaitā tālmācības) vispārējās vidējās izglītības programmā ar izglītības iestādes pedagoģiskās padomes ieteikumu, ja izglītojamais, apgūstot vispārējās vidējās izglītības programmu, izņemot vakara (maiņu) vai neklātienes (tajā skaitā tālmācības) vispārējās vidējās izglītības programmu, nav pārcelts nākamajā klasē. Šādā gadījumā, uzņemot izglītojamo nākamajā klasē, izglītojamais pašizglītības veidā apgūst noteiktos mācību priekšmetus un līdz attiecīgā mācību gada pirmā semestra beigām nokārto pēcpārbaudījumus.

11. Izglītojamā uzņemšanu vispārējās pamatizglītības otrā posma programmā 7.–9.klasē ģimnāzijā vai valsts ģimnāzijā, vai vispārējās vidējās izglītības programmā izglītības iestāde organizē saskaņā ar tās izstrādātu kārtību, kurā iekļauti šādi nosacījumu:

11.1. izglītojamajam noteikti ne vairāk kā divi iestājpārbaudījumi;

11.2. izveidota komisija, kura sagatavo iestājpārbaudījumu programmu un saturu, kā arī nosaka vērtēšanas kritērijus un kārtību;

11.3. ar direktora rīkojumu izsludināts pieteikšanās termiņš iestājpārbaudījumiem un izziņota to norises un vērtēšanas kārtība;

11.4. iestājpārbaudījumu rezultāti tiek fiksēti protokolā, kuru paraksta visi iestājpārbaudījuma komisijas locekļi;

11.5. izglītojamais par iestājpārbaudījuma rezultātiem tiek informēts ne vēlāk kā piecu darbdienu laikā pēc iestājpārbaudījuma norises.

12. Uzņemot izglītojamo vispārējās vidējās izglītības programmās, pašvaldības dibināta izglītības iestāde vai valsts augstskolas dibināta vidējās izglītības iestāde nodrošina, ka:

          12.1. klātienes izglītības ieguves formā:

12.1.1. izglītības iestādē novadā (izņemot šo noteikumu 12.1.2. apakšpunktā minēto novadu pilsētas un šo noteikumu 12.1.3. apakšpunktā minētos novadus) izglītojamo skaits 10.klasē ir ne mazāks kā 12 izglītojamie vai kopējais izglītojamo skaits 10. – 12.klasē ir ne mazāks kā 32 izglītojamie;

12.1.2. izglītības iestādē novada pilsētās – Aizkrauklē, Alūksnē, Balvos, Bauskā, Cēsīs, Dobelē, Gulbenē, Krāslavā, Kuldīgā, Limbažos, Līvānos, Ludzā, Madonā, Ogrē, Preiļos, Saldū, Siguldā, Smiltenē, Talsos, Tukumā, Valkā – izglītojamo skaits 10.klasē ir ne mazāks kā 18 izglītojamie vai kopējais izglītojamo skaits 10. – 12.klasē ir ne mazāks kā 48 izglītojamie;

          12.1.3. izglītības iestādē Ādažu novadā, Babītes novadā, Carnikavas novadā, Garkalnes novadā, Iecavas novadā, Ikšķiles novadā, Inčukalna novadā, Ķekavas novadā, Lielvārdes novadā, Mārupes novadā, Olaines novadā, Ozolnieku novadā, Salaspils novadā, Saulkrastu novadā, Stopiņu novadā izglītojamo skaits 10.klasē ir ne mazāks kā 18 izglītojamie vai kopējais izglītojamo skaits 10. – 12.klasē ir ne mazāks kā 48 izglītojamie;

12.1.4. izglītības iestādē republikas pilsētās izglītojamo skaits 10.klasē ir ne mazāks kā 22 izglītojamie vai kopējais izglītojamo skaits 10. – 12.klasē ir ne mazāks kā 58  izglītojamie.

12.2. neklātienes (tajā skaitā tālmācības) izglītības ieguves formā:

12.2.1. izglītības iestādē novadā (izņemot šo noteikumu 12.2.2. apakšpunktā minēto novadu pilsētas un šo noteikumu 12.2.3. apakšpunktā minētos novadus) izglītojamo skaits 10.klasē ir ne mazāks kā 12 izglītojamie vai kopējais izglītojamo skaits 10. – 12.klasē ir ne mazāks kā 32 izglītojamie;

12.2.2. izglītības iestādē novada pilsētās – Aizkrauklē, Alūksnē, Balvos, Bauskā, Cēsīs, Dobelē, Gulbenē, Krāslavā, Kuldīgā, Limbažos, Līvānos, Ludzā, Madonā, Ogrē, Preiļos, Saldū, Siguldā, Smiltenē, Talsos, Tukumā, Valkā – izglītojamo skaits 10.klasē ir ne mazāks kā 18 izglītojamie vai kopējais izglītojamo skaits 10. – 12.klasē ir ne mazāks kā 48 izglītojamie;

          12.2.3. izglītības iestādē Ādažu novadā, Babītes novadā, Carnikavas novadā, Garkalnes novadā, Iecavas novadā, Ikšķiles novadā, Inčukalna novadā, Ķekavas novadā, Lielvārdes novadā, Mārupes novadā, Olaines novadā, Ozolnieku novadā, Salaspils novadā, Saulkrastu novadā, Stopiņu novadā izglītojamo skaits 10.klasē ir ne mazāks kā 18 izglītojamie vai kopējais izglītojamo skaits 10. – 12.klasē ir ne mazāks kā 48 izglītojamie;

12.2.4. izglītības iestādē republikas pilsētās izglītojamo skaits 10.klasē ir ne mazāks kā 22 izglītojamie vai kopējais izglītojamo skaits 10. – 12.klasē ir ne mazāks kā 58  izglītojamie.

13. Uzņemot izglītojamo izglītības iestādē, kas īsteno vispārējās vidējās izglītības programmu uz starptautiska līguma pamata, šo noteikumu 12.punktu nepiemēro.

14. Speciālās izglītības programmā ar pedagoģiski medicīniskās komisijas atzinumu, kurā norādīta izglītojamam ieteicamā izglītības programma vai atbalsta pasākumi, uzņem izglītojamos ar redzes, dzirdes, valodas, garīgās veselības, fiziskās attīstības, mācīšanās traucējumiem (pirmsskolas izglītības grupā arī ar jauktiem attīstības traucējumiem), garīgās attīstības, tai skaitā smagiem garīgās attīstības vai vairākiem smagiem garīgās attīstības, traucējumiem un somatiskām saslimšanām.

15. Uzņemot izglītojamo speciālajā pirmsskolas izglītības iestādē vai vispārējās izglītības iestādes speciālās pirmsskolas izglītības grupā atbilstīgi pedagoģiski medicīniskās komisijas atzinumā norādītās speciālās izglītības programmas apguvei, izglītības iestāde nodrošina, ka izglītojamo skaits vienā grupā nepārsniedz:

15.1. 10 izglītojamos ar redzes traucējumiem;

15.2. 10 izglītojamos ar dzirdes traucējumiem;

15.3. 15 izglītojamos ar fiziskās attīstības traucējumiem;

15.4. 15 izglītojamos ar somatiskām saslimšanām;

15.5. 14 izglītojamos ar valodas attīstības traucējumiem;

15.6. 14 izglītojamos ar jauktiem attīstības traucējumiem;

15.7. 14 izglītojamos ar garīgās veselības traucējumiem;

15.8. 10 izglītojamos ar garīgās attīstības traucējumiem;

15.9. sešus izglītojamos ar smagiem garīgās attīstības traucējumiem vai vairākiem smagiem attīstības traucējumiem.

16. Uzņemot izglītojamo vispārējās izglītības iestādes atsevišķā klasē (speciālās izglītības klase), kurā izglītojamais apgūst speciālās izglītības programmu, vai speciālajā izglītības iestādē, lai īstenotu pedagoģiski medicīniskās komisijas atzinumā norādītās speciālās izglītības programmas apguvi, izglītības iestāde nodrošina, ka izglītojamo skaits vienā klasē (apvienojot ne vairāk kā divu dažādu klašu izglītojamos ne vairāk kā divos traucējumu veidos, izņemot speciālās pamatizglītības programmu izglītojamos ar smagiem vai vairākiem smagiem attīstības traucējumiem) speciālās pamatizglītības, speciālās vidējās izglītības programmas īstenošanai nepārsniedz:

16.1. 10 izglītojamos ar redzes traucējumiem;

16.2. 10 izglītojamos ar dzirdes traucējumiem;

16.3. 16 izglītojamos ar fiziskās attīstības traucējumiem;

16.4. 20 izglītojamos ar somatiskām saslimšanām;

16.5. 14 izglītojamos ar valodas traucējumiem;

16.6. 14 izglītojamos ar mācīšanās traucējumiem;

16.7. 14 izglītojamos ar garīgās veselības traucējumiem;

16.8. 12 izglītojamos ar garīgās attīstības traucējumiem;

16.9**.** sešus izglītojamos ar smagiem garīgās attīstības traucējumiem vai vairākiem smagiem attīstības traucējumiem.

17. Uzņemot izglītojamo vispārējās izglītības iestādē, lai īstenotu atbilstīgi pedagoģiski medicīniskās komisijas atzinumā ieteikto speciālās izglītības programmu vai atbalsta pasākumus, izglītības iestāde nodrošina, ka vienā klasē var integrēt (iekļaut) kopumā ne vairāk kā četrus izglītojamos ar speciālām vajadzībām, no kuriem:

17.1. ne vairāk kā trīs izglītojamos ar redzes, dzirdes vai fiziskās attīstības traucējumiem;

 17.2. ne vairāk kā četrus izglītojamos ar valodas, mācīšanās vai garīgās veselības traucējumiem;

17.3. ne vairāk kā divus izglītojamos ar garīgās attīstības traucējumiem, smagiem garīgās attīstības traucējumiem vai vairākiem smagiem traucējumiem.

18. Uzņemot izglītojamo internātskolā, viņam nodrošina vietu internātā. Pamatojoties uz vecāku vai atbildīgās amatpersonas rakstisku iesniegumu, izglītojamais var neuzturēties internātā. Šādā gadījumā direktors izdod rīkojumu, norādot tajā izglītojamos, kuri neizmanto internāta pakalpojumus.

19. Direktors nodrošina, ka pēc rīkojuma par izglītojamā uzņemšanu izglītības iestādē attiecīgajā izglītības programmā izdošanas informācija par 1.– 12.klases izglītojamo, kurš tiek uzņemts vispārējas izglītības programmā klātienes un neklātienes izglītības ieguves formā, tiek ievadīta un aktualizēta Valsts izglītības informācijas sistēmā līdz kārtējā gada 20.augustam.

20. Gadījumos, kad izglītojamais tiek uzņemts izglītības iestādē pēc 20.augusta, direktors nodrošina, ka informācija par izglītojamo tiek ievadīta un aktualizēta Valsts izglītības informācijas sistēmā ne vēlāk kā 10 darbdienu laikā pēc rīkojuma par izglītojamā uzņemšanu izglītības iestādē attiecīgajā izglītības programmā.

21. Ja izglītības iestāde atsaka uzņemt izglītojamo attiecīgajā izglītības iestādē pamatizglītības vai vispārējās vidējās izglītības iegūšanai vai arī turpināšanai, direktors rakstiski informē iesnieguma iesniedzēju par izglītojamā uzņemšanas atteikumu un tā iemesliem. Direktors par atteikumu uzņemt izglītojamo valsts vai pašvaldības izglītības iestādē izglītojamā pamatizglītības iegūšanai vai turpināšanai informē arī pašvaldību. Pašvaldība, ja nepieciešams, sniedz vecākiem, atbildīgajai amatpersonai informāciju par brīvajām vietām citās pašvaldības attiecīgajā administratīvajā teritorijā esošajās izglītības iestādēs pamatizglītības iegūšanai un turpināšanai.

22. Pamatojoties uz izglītojamā vecāku rakstisku iesniegumu, direktoram, saskaņojot ar izglītības iestādes dibinātāju, ir tiesības pēc izglītojamā uzņemšanas izglītības iestādē (izņemot speciālās izglītības iestādē/grupā), ar rīkojumu noteikt, ka [1.](http://likumi.lv/doc.php?id=245006#n1)–[6.](http://likumi.lv/doc.php?id=245006#n4)klases izglītības programmas daļā paredzēto mācību saturu izglītojamais var apgūt ģimenē un ka par to ir atbildīgi viņa vecāki, ja:

22.1. vecāki rakstiski pamato, ka izglītojamā veselības stāvokļa dēļ, ko apliecina ģimenes ārsta vai ārstējošā ārsta izsniegta izziņa, vai psiholoģisku iemeslu dēļ, ko apliecina psihologa atzinums, ir nepieciešami īpaši apstākļi, kurus izglītības iestāde nevar nodrošināt;

22.2. ģimenē ir nodrošināta izglītojamā mācībām nepieciešamā mācību vide un atbalsts mācību satura apguvei;

22.3. izglītības iestādes administrācija nosaka izglītības programmas īstenošanas kārtību, tajā skaitā kārtību, kādā izglītības iestādes pedagogi novērtē izglītojamā mācību sasniegumus mācību gada laikā.

**III. Izglītojamā pāriešana no vienas izglītības iestādes**

 **uz citu izglītības iestādi**

23. Ja izglītojamais vēlas turpināt mācības citā izglītības iestādē, tad vecāki, atbildīgā amatpersona vai izglītojamais, kurš sasniedzis pilngadību, iesniedz:

23.1. brīvā formā sagatavotu iesniegumu tās izglītības iestādes direktoram, no kuras izglītojamais vēlas izstāties, informējot par savu izvēli un norādot izglītības iestādi, uz kuru izglītojamais plānojis pāriet mācīties;

23.2. iesniegumu tās izglītības iestādes direktoram, uz kuru izglītojamais vēlas pāriet mācīties, atbilstoši šo noteikumu 5[. un 6.](http://likumi.lv/doc.php?id=245006#p5)punktam, papildus iesniegumā norādot izglītības iestādi, no kuras izglītojamais izstājas.

24. Izglītojamo ar direktora rīkojumu uzņem citā izglītības iestādē atbilstošā klasē un izglītības programmā.

25. Ja izglītojamais pāriet no speciālās izglītības iestādes uz vispārējās izglītības iestādi, izglītojamo uzņem izglītības iestādē, ja tā īsteno licencētu atbilstošu izglītības programmu vai attiecīgajā izglītības programmā nodrošina izglītojamajam nepieciešamos atbalsta pasākumus mācību priekšmetu un mācību stundu plāna īstenošanas ietvaros.

26. Izglītības iestāde, uz kuru izglītojamais pāriet mācīties, triju darbdienu laikā rakstiski (papīra vai elektroniska dokumenta formā atbilstoši normatīvajiem aktiem par elektronisko dokumentu noformēšanu) informē iepriekšējo izglītības iestādi par izglītojamā uzņemšanu un norāda uzņemšanas datumu.

27. Iepriekšējā izglītības iestāde 10 darbdienu laikā pēc šo noteikumu 26.punktā minētās informācijas saņemšanas šo noteikumu 6.2. un 6.4.apakšpunktā noteiktos dokumentus, kā arī izglītojamā personas lietu nosūta izglītības iestādei, uz kuru izglītojamais pāriet mācīties.

28. Pēc informācijas saņemšanas no izglītības iestādes, uz kuru izglītojamais pārgājis mācīties, iepriekšējās izglītības iestādes direktors triju darbdienu laikā atskaita izglītojamo no izglītības iestādes ar rīkojumu, kurā norāda jaunās izglītības iestādes nosaukumu.

29. Ja izglītības iestāde tiek reorganizēta vai likvidēta, tad izglītības iestādes dibinātājs ne vēlāk kā sešus mēnešus iepriekš informē izglītojamā vecākus, atbildīgo amatpersonu vai izglītojamo, kurš sasniedzis pilngadību, par uzsākto procedūru, nodrošinot risinājumus savlaicīgai katra izglītojamā uzņemšanai citās izglītības iestādēs, kuras īsteno atbilstošas izglītības programmas.

30. Ja izglītojamais, kurš iepriekš ir mācījies Latvijā, atgriežas no mācībām citā valstī un tiek pieteikts mācību turpināšanai izglītības iestādē, tad izglītības iestāde:

30.1. pieprasa no izglītojamā vecākiem, atbildīgās amatpersonas vai izglītojamā, kurš sasniedzis pilngadību, dokumentus, kas raksturo un apliecina citā valstī apgūto mācību saturu un mācību sasniegumu vērtējumu;

30.2. vērtē iesniegtos dokumentus un izglītojamā mācību sasniegumus, pieaicinot izglītojamo un viņa vecākus, atbildīgo amatpersonu vai izglītojamo, kurš sasniedzis pilngadību;

30.3. uzņem izglītojamo viņa vecumam un vajadzībām atbilstošā klasē, ievērojot iepriekš apgūtā mācību satura pēctecību;

30.4. ar direktora rīkojumu nosaka ne vairāk kā viena mācību gada garumā nepieciešamos valsts finansētos atbalsta pasākumus obligātās pamatizglītības programmas apguvei latviešu valodas prasmes pilnveidei un mācību priekšmetu “Latviešu valoda” vai “Literatūra”, vai “Latviešu valoda un literatūra”, “Sociālās zinības”, “Latvijas vēsture”, kā arī to mācību priekšmetu, kuri atšķiras Latvijas un izglītojamā iepriekš apgūtajā izglītības programmā, apguvei.

31. Ja citas valsts izglītojamais, kurš iepriekš nav ieguvis izglītību Latvijā, ir pieteikts uzņemšanai izglītības iestādē, tad izglītības iestāde:

31.1. pieprasa no izglītojamā vecāku, atbildīgās amatpersonas vai izglītojamā, kurš sasniedzis pilngadību, dokumentus (ja tādi ir), kas raksturo un apliecina citā valstī apgūto mācību saturu un mācību sasniegumu vērtējumu;

31.2. ar direktora rīkojumu izveido izglītojamā mācību sasniegumu vērtēšanas komisiju trīs pedagogu sastāvā, lai vērtētu izglītojamā valodu prasmes, apgūto mācību saturu un saņemtos mācību sasniegumu vērtējumus;

31.3. vērtē iesniegtos dokumentus un izglītojamā mācību sasniegumus, pieaicinot izglītojamo un viņa vecākus, atbildīgo amatpersonu vai izglītojamo, kurš sasniedzis pilngadību;

31.4. uzņem izglītojamo viņa vecumam un vajadzībām atbilstošā klasē, ievērojot iepriekš apgūtā mācību satura pēctecību;

31.5. ar direktora rīkojumu nosaka viena līdz trīs mācību gadu garumā nepieciešamos valsts finansētos atbalsta pasākumus obligātās pamatizglītības programmas apguvei latviešu valodas prasmes pilnveidei un mācību priekšmetu “Latviešu valoda” vai “Literatūra”, vai “Latviešu valoda un literatūra”, “Sociālās zinības”, “Latvijas vēsture”, kā arī to mācību priekšmetu, kuri atšķiras Latvijas un izglītojamā iepriekš apgūtajā izglītības programmā, apguvei.

**IV. Izglītojamā pārcelšana nākamajā klasē**

32. Izglītojamo pārceļ vispārējās izglītības programmas nākamajā klasē, ja izglītojamais:

32.1. visos mācību priekšmetos (izņemot mācību priekšmetus, no kuriem ir atbrīvots) ir saņēmis gada vērtējumu, kas nav zemāks par četrām ballēm, vai aprakstošo vērtējumu attiecīgi 1.līdz 3.klasē normatīvajā regulējamā noteiktajos mācību priekšmetos);

32.2. ir saņēmis ne vairāk kā vienu pēcpārbaudījuma vērtējumu, kas ir zemāks par 4 ballēm (izņemot vispārējās vidējās izglītības programmā 10.–12.klasē);

32.3. ne vairāk kā divos mācību priekšmetos vakara (maiņu) vai neklātienes (tajā skaitā tālmācības) vispārējās vidējās izglītības programmā ir saņēmis gada vērtējumu (izņemot mācību priekšmetus, no kuriem ir atbrīvots), kas ir zemāks par četrām ballēm.

33. Izglītojamo ar smagiem garīgās attīstības traucējumiem pārceļ vispārējās izglītības programmas nākamajā klasē bez nosacījumiem.

34. Izglītojamo nepārceļ vispārējās izglītības programmas nākamajā klasē, nosakot papildu atbalsta pasākumus visa mācību gada laikā mācību priekšmetu un mācību stundu plāna īstenošanas ietvaros, ja izglītības iestādes pedagoģiskā padome, izvērtējot izglītojamā mācību sasniegumus (vērtējums vienā un vairāk mācību priekšmetos neatbilst mācību priekšmeta standartā noteiktajiem sasniedzamajiem rezultātiem vai gada vērtējums ir zemāks par četrām ballēm, vai gada vērtējums nav saņemts), izvērtējot mācību sasniegumu attīstības dinamiku, izglītojamā vispārējo attīstību, kavējumu daudzumu (kavējumu dēļ nav iespējams novērtēt izglītojamā mācību sasniegumus semestrī vai gadā), mācību sasniegumu prognozi nākamajam mācību gadam, atzīst, ka izglītojamais nav pārceļams vispārējās izglītības programmas nākamajā klasē.

35. Papildus mācību pasākumus organizē šādā kārtībā:

35.1. mācību pasākumus nosaka ar direktora rīkojumu, ņemot vērā izglītības iestādes pedagoģiskās padomes vai attiecīgās klases pedagogu ieteikumus;

35.2. mācību pasākumu skaits nedēļā nav mazāks kā mācību stundu skaits nedēļā attiecīgajā mācību priekšmetā;

35.3. mācību pasākumu ilgums nepārsniedz divas nedēļas un noslēdzas ne vēlāk kā līdz nākamā mācību gada sākumam (izņemot šo noteikumu 10.punktā noteiktajā kārtībā);

35.4. izglītības iestāde ar mācību pasākumu sarakstu un to norises termiņiem informē izglītojamo, viņa vecākus vai atbildīgo amatpersonu.

36. Papildus mācību pasākumu noslēgumā, bet ne vēlāk kā līdz nākamā mācību gada sākumam, par noteiktajos mācību pasākumos apgūto mācību saturu tiek organizēti pēcpārbaudījumi, kuru termiņus nosaka ar direktora rīkojumu.

37. Pēcpārbaudījuma vērtējumu noformē eksāmena protokola veidā, ieraksta klases žurnālā kolonnā aiz gada vērtējuma, mācību sasniegumu kopsavilkuma žurnālā un izglītojamā liecībā ailē "eksāmeni" vai brīvajā ailē. Pēcpārbaudījuma vērtējumu pielīdzina gada vērtējumam.

38. Papildus mācību pasākumi un pēcpārbaudījumi līdz nākamā mācību gada sākumam izglītojamam ir obligāti visos mācību priekšmetos, kuros mācību sasniegumu vērtējums neatbilst mācību priekšmeta standartā noteiktajiem sasniedzamajiem rezultātiem vai gada vērtējums ir bijis zemāks par četrām ballēm, vai gada vērtējums nav saņemts mācību priekšmetu un mācību stundu plāna īstenošanas ietvaros.

39. Izglītojamo, kurš kārtojis pēcpārbaudījumu, pārceļ nākamajā klasē, ievērojot šo noteikumu [32.punktā](http://likumi.lv/doc.php?id=245006#p26) minētos nosacījumus (izņemot šo noteikumu 10.punktā noteiktajā kārtībā).

40. Ja izglītojamais ir pārcelts nākamajā klasē ar kādu vērtējumu, kas ir zemāks par 4 ballēm, viņam obligāti nosakāmi atbalsta mācību pasākumi mācīšanās grūtību novēršanai un pietiekamu mācību sasniegumu nodrošināšanai.

41. Izglītojamo vispārējās pamatizglītības programmā 1.līdz 8.klasē ir tiesības atstāt uz otru mācību gadu tajā pašā klasē tikai vienu reizi.

42. Izglītojamo, kurš apgūst vispārējās pamatizglītības vai vispārējās vidējās izglītības programmu, tajā skaitā speciālās izglītības programmu, pārceļ nākamajā klasē vai atstāj uz otru gadu tajā pašā klasē ar direktora rīkojumu, izdarot attiecīgu ierakstu liecībā un izglītojamo mācību sasniegumu kopsavilkuma žurnālā.

43. Izglītojamajam, kurš par vispārējās pamatizglītības programmas apguvi ir saņēmis liecību, ir tiesības mācīties 9.klasē atkārtoti (līdz pilngadības sasniegšanai).

44. Ja vecāki vai izglītojamais, kurš sasniedzis pilngadību, apstrīd gada vērtējumu kādā mācību priekšmetā un pārrunās ar attiecīgā mācību priekšmeta skolotāju, pieaicinot izglītības iestādes administrācijas pārstāvi, vienošanās nav panākta, vecākiem, atbildīgajai amatpersonai vai izglītojamam, kurš sasniedzis pilngadību, ir tiesības divu nedēļu laikā pēc gada vērtējuma paziņošanas iesniegt lūgumu pārskatīt gada vērtējumu mācību priekšmetā. Šādā gadījumā:

44.1. direktors ar rīkojumu izveido apelācijas komisiju (pieaicinot attiecīgā mācību priekšmeta metodiskās komisijas pārstāvjus un citus pedagogus);

44.2. apelācijas komisija, pamatojoties uz mācību priekšmeta standarta prasībām, mācību priekšmeta programmā noteiktajām prasībām un izglītojamā mācību sasniegumu analīzi, ja nepieciešams, organizē pēcpārbaudījumu un sniedz rakstisku atzinumu direktoram;

44.3. direktors pieņem lēmumu par izglītojamā gada vērtējuma apstiprināšanu attiecīgajā mācību priekšmetā un informē par to vecākus vai izglītojamo.

45. Ja izglītojamajam, kurš ir ieguvis vispārējās vidējās izglītības apliecinošu dokumentu, nepieciešams kārtot eksāmenu, lai saņemtu vispārējās vidējās izglītības sertifikātu, tad izglītojamais ne vēlāk kā sešas nedēļas pirms valsts pārbaudes darba iesniedz iesniegumu augstākās izglītības iestādē, kura nodrošina valsts pārbaudes darba par vispārējās vidējās izglītības ieguvi attiecīgā mācību priekšmetā kārtošanas iespēju.

46. Ja izglītojamam ir atbilstošas zināšanas, iemaņas un prasmes, sociālā un psiholoģiski emocionālā gatavība, izglītības iestādes pedagoģiskā padome izsaka priekšlikumu atzīt par vienā gadā attiecīgajā izglītības programmā, izglītojamam secīgi apgūtu divu klašu mācību priekšmetu saturu. Šādus gadījumus izglītības iestādes pedagoģiskā padome izskata, ja:

46.1. izglītojamā vecāki vai izglītojamais, kurš sasniedzis pilngadību, līdz attiecīgā gada 31.decembrim ir iesniedzis direktoram iesniegumu ar lūgumu atļaut izglītojamajam vienā mācību gadā līdz attiecīgā mācību gada beigām apgūt nākamās klases mācību priekšmetu programmu saturu;

46.2. direktors pēc vecāku vai izglītojamā, kurš sasniedzis pilngadību, iesnieguma izvērtēšanas un konsultējoties ar izglītojamā pedagogiem, ar rīkojumu ir noteicis nepieciešamo pārbaudījumu norises laiku;

46.3. izglītojamais līdz attiecīgā mācību gada beigām ir nokārtojis attiecīgajā izglītības programmā secīgi apgūstamā divu klašu mācību priekšmetu satura pārbaudes darbus un noteiktos valsts pārbaudes darbus (rezultāti noformēti protokola veidā).

**V. Izglītojamā eksterņa statusā uzņemšana vispārējās izglītības iestādē**

47. Eksternis ir pilngadīga persona, kas pašizglītības veidā gada laikā apgūst atbilstoši valsts vispārējās izglītības standartu prasībām noteikto izglītības satura daļu, lai:

47.1. iegūtu vai uzlabotu vērtējumus vispārējās pamatizglītības mācību priekšmetos, iegūstot dokumentu par vispārējās pamatizglītības apguvi;

47.2. iegūtu dokumentu par vispārējās vidējās izglītības apguvi vakara (maiņu) vai neklātienes (tai skaitā tālmācības) izglītības programmā;

47.3. kārtotu valsts pārbaudījumus.

48. Direktoram ir tiesības izglītības iestādē eksterņa statusā uzņemt izglītojamo, nodrošinot viņam viena mācību gada laikā konsultāciju iespējas un pēctecīgi valsts pārbaudījumu kārtošanu atbilstoši noteikumos par valsts pārbaudes darbu norisi noteiktajai procedūrai.

49. Piesakoties uzņemšanai izglītības iestādē, izglītojamais iesniedz direktoram adresētu iesniegumu. Iesniegumu ir tiesības nosūtīt arī elektroniski, parakstot ar drošu elektronisko parakstu. Iesniegumā norāda:

49.1. izglītojamā vārdu, uzvārdu un personas kodu vai dzimšanas datumu;

49.2. izglītojamā deklarētās un faktiskās dzīvesvietas adresi;

49.3. izvēlēto izglītības programmu;

49.4. apgūstamos mācību priekšmetus (pamatizglītības programmā).

49.5. ērtāko saziņas veidu ar izglītības iestādi, iekļaujot elektroniskā pasta adresi (ja tāda ir).

50. Iesniegumam izglītojamais, kurš sasniedzis pilngadību, pievieno iepriekš iegūtās izglītības apliecinoša dokumenta kopiju, uzrādot direktoram oriģinālu. Ja izglītību apliecinošs dokuments izsniegts citā valstī, iesniegumam pievieno lēmumu par izglītības dokumenta atzīšanu.

**VI. Izglītojamā atskaitīšana no vispārējās izglītības iestādes**

51. Izglītojamo no speciālās pirmsskolas izglītības iestādes vai grupas ar pirmsskolas izglītības iestādes vadītāja rīkojumu atskaita šādos gadījumos:

51.1. pamatojoties uz vecāku vai atbildīgās amatpersonas iesniegumu, kurā norādīts iemesls;

51.2. pēc pirmsskolas izglītības programmas apguves.

52. Izglītojamo, kurš obligātajā izglītības vecumā apgūst vispārējās izglītības pamatizglītības programmu, no izglītības iestādes ar direktora rīkojumu atskaita šādos gadījumos:

52.1. izglītojamais ir uzņemts citā izglītības iestādē;

52.2. izglītojamais ir izbraucis no valsts (šo noteikumu 56. punktā minētajā gadījumā);

52.3. izglītojamais ir saņēmis apliecību par vispārējo pamatizglītību;

52.4. izglītojamais ir sasniedzis pilngadību un pārtrauc mācības pēc paša vēlēšanās, apliecinot to ar iesniegumu, vai gadījumā, ja izglītojamais atkārtoti neievēro [Izglītības likumā](http://likumi.lv/ta/id/50759-izglitibas-likums) noteiktos izglītojamā pienākumus.

53. Izglītojamo, kurš apgūst vispārējās vidējās izglītības programmu, no izglītības iestādes ar direktora rīkojumu atskaita šādos gadījumos:

53.1. izglītojamais ir uzņemts citā izglītības iestādē;

53.2. izglītojamais vispārējās vidējās izglītības programmā 10.–12.klasē nav pārcelts nākamajā klasē;

53.3. ja izglītojamais, kurš uzņemts vakara (maiņu) vai neklātienes (tajā skaitā tālmācības) vispārējās vidējās izglītības programmā ar izglītības iestādes pedagoģiskās padomes ieteikumu, šo noteikumu 10.punktā minētajā gadījumā līdz attiecīgā mācību gada pirmā semestra beigām nav nokārtojis pēcpārbaudījumus, iegūstot pietiekamu vērtējumu;

53.4. izglītojamais ir izbraucis no valsts (šo noteikumu 56. punktā minētajā gadījumā);

53.5. izglītojamais ir saņēmis atestātu par vispārējo vidējo izglītību vai liecību par vispārējās vidējās izglītības programmas apguvi;

53.6. izglītojamais atkārtoti neievēro [Izglītības likumā](http://likumi.lv/ta/id/50759-izglitibas-likums) noteiktos izglītojamā pienākumus;

53.7. pēc pilngadīga izglītojamā vēlēšanās, ko apliecina rakstisks iesniegums, kurā noradīts iemesls.

54. Izglītības iestāde par izglītojamā atskaitīšanu no izglītības iestādes par šo noteikumu 52.punktā (izņemot šo noteikumu 52.3.apakšpunktā minēto gadījumu) un 53.punktā (izņemot šo noteikumu 53.5.apakšpunktā minēto gadījumu) noteikto rakstiski informē viņa vecākus vai izglītojamo, kurš sasniedzis pilngadību, nosūtot ierakstītu vēstuli uz deklarētās dzīvesvietas adresi vai arī ar drošu elektronisko parakstu parakstītu elektronisko vēstuli uz norādīto elektroniskā pasta adresi.

55. No izglītības iestādes, pamatojoties uz vecāku vai izglītojamā, kurš sasniedzis pilngadību, iesniegumu, neatskaita izglītojamo:

55.1. kurš plāno mācīties citā valstī ne ilgāk par vienu mācību gadu;

55.2. kurš devies līdzi kādam no vecākiem, kas nosūtīts diplomātiskajā dienestā uz laiku līdz četriem gadiem;

55.3. ja nav iespējams novērtēt viņa mācību sasniegumus attaisnojamu kavējumu dēļ;

55.4. ja vērtējumi ir zemāki par četrām ballēm attaisnojamu kavējumu dēļ.

56. Izglītojamo, kurš mācās citā valstī, bet līdz kārtējā mācību gada beigām izglītības iestādei nav rakstiski iesniedzis informāciju par iegūto izglītību, iespējamo atgriešanos un izglītības ieguves turpināšanu nākamajā mācību gadā attiecīgajā izglītības iestādē, ar direktora rīkojumu atskaita no izglītības iestādes.

57. Ja izglītojamais mācību gada laikā plāno izbraukt no valsts uz noteiktu laiku, kas pārsniedz vienu mācību gadu, un turpināt izglītības ieguvi citā valstī:

57.1. vecāki vai izglītojamais, kurš sasniedzis pilngadību, iesniedz izglītības iestādē iesniegumu, kurā, norādot plānoto termiņu, apliecina, ka izglītojamais izbrauc no valsts. Iesniegumu ir tiesības nosūtīt arī elektroniski, parakstot ar drošu elektronisko parakstu;

57.2. izglītības iestāde vecākiem vai izglītojamam, kurš sasniedzis pilngadību, izsniedz (ja norādīts iesniegumā – nosūtot pa pastu vai elektroniska dokumenta veidā) izglītojamā liecību vai mācību sasniegumu vērtējumu izrakstu.

57.3. direktors izdod rīkojumu par izglītojamā atskaitīšanu no izglītības iestādes un rakstiski informē pašvaldību, kuras teritorijā ir deklarēta izglītojamā dzīves vieta, par izglītojamā izglītības ieguves turpināšanu ārvalstīs, kā arī nodrošina, ka informācija par izglītojamā statusu ir aktualizēta Valsts izglītības informācijas sistēmā.

**VII. Noslēguma jautājumi**

58. Šo noteikumu 12.punkts stājas spēkā 2016.gada 1.septembrī.

59. 2016./2017.mācību gadā un 2017./2018.mācību gadā, uzņemot izglītojamos 10.klasēs vispārējās vidējās izglītības programmās klātienes izglītības ieguves formā vai attiecīgi neklātienes izglītības ieguves formā, izglītības iestāde novadā (izņemot šo noteikumu 12.1.2. un 12.2.2.apakšpunktā minēto novadu pilsētas un šo noteikumu 12.1.3. un 12.2.3.apakšpunktā minētos novadus), ievēro šādu kopējo izglītojamo skaitu 10.klasēs – ne mazāk kā 10 izglītojamie vai kopējais izglītojamo skaits 10. – 12.klasē ir ne mazāks kā 27 izglītojamie.

60. Atzīt par spēku zaudējušiem:

60.1. Ministru kabineta 2010.gada 31.augusta noteikumus Nr.820 “Kārtība, kādā izglītojamo uzņem internātskolā, speciālajā izglītības iestādē un speciālajā pirmsskolas izglītības grupā, kā arī atskaita no speciālās izglītības iestādes un speciālās pirmsskolas izglītības grupas” (Latvijas Vēstnesis, 2010, 140.nr.);

60.2. Ministru kabineta 2012.gada 28.februāra noteikumus Nr.149 “Noteikumi par kārtību, kādā izglītojamie tiek uzņemti vispārējās izglītības iestādēs un atskaitīti no tām, un obligātajām prasībām pārcelšanai uz nākamo klasi” (Latvijas Vēstnesis, 2012, 39.nr.).

Ministru prezidente Laimdota Straujuma

Izglītības un zinātnes ministre Mārīte Seile

Iesniedzējs:

Izglītības un zinātnes ministre Mārīte Seile

Vizē:

Valsts sekretāre Līga Lejiņa

12.10.2015.

4178

O.Arkle

 67047944, olita.arkle@izm.gov.lv

I.Īvāne,

67047849, ineta.ivane@izm.gov.lv

L.Švirksta

67047807, lasma.svirksta@izm.gov.lv

A.Trokša

67047858, alise.trokša@izm.gov.lv